Tiranë: Mbi 200 ankesa për shkelje privacie dhe të drejtë informimi
Dita Europiane e Privacisë bashkoi deputetë dhe studentë, që punojnë për ndërgjegjësimin e qytetarëve në këtë fushë.
Shoqëria shqiptare ka patur vazhdimisht probleme me mos-informimin, shkeljen e privacisë dhe publikimin e të dhënave personale në dëm të qytetarëve të ndryshëm. Por vetëm kohët e fundit është duke u rritur vetëdija dhe kujdesi i tyre për të mbrojtur të dhënat, falë punës së Zyrës së Komisionerit për të Drejtën e Informimit dhe Mbrojtjen e të Dhënave Personale. Zyra është themeluar në vitin 2008 dhe në mars bëhen 10 vjet qyshkur parlamenti miratoi ligjin “për mbrojtjen e të dhënave personale”. Vetëm në katër vitet e fundit numri i ankesave të qytetarëve është trefishuar, nga 73 ankesa në vitin 2014, 140 ankesa në 2015, 150 në 2016 dhe mbi 200 ankesa në vitin 2017. “Ndërgjegjësimi i qytetarëve është një nga detyrat kryesore të Autoritetit, krahas mbikëqyrjes zbatimin e legjislacionit në këtë fushë, dhe tani po shfaqen rezultatet e para” - tha Besnik Dervishi, Komisioneri për të Drejtën e Informimit dhe Mbrojtjen e të Dhnave. Komisioneri Dervishi i bëri këto komente në një veprimtari kushtuar 28 janarit, Ditës Europiane për Mbrojtjen e të Dhënave Personale. Në të morën pjesë deputetë dhe mbi 70 studentë, të cilët ndoqën për disa ditë leksione mbi Informimin dhe Privatësinë, si pjesë e përpjekjeve për të ndërgjegjësuar qytetarët dhe për të bërë ligjin sa më të njohur ligjin. “Zyra e Komisionerit po bën një punë shumë të mirë për nxitjen e qytetarëve në ushtrimin e të drejtave të tyre. I nxis të gjithë sidomos të rinjtë, që të mos ngurrojnë të paditin shkelje në këtë fushë. Kuvendi i Shqipërisë do e mbështesë akoma edhe më shumë këtë Autoritet për konsolidimin e bazës ligjore dhe me burimet e nevojshme për mbikëqyrjen e zbatimit të akteve rregullatore” - tha Vasilika Hysi, nënkryetare e parlamentit. Në Ditën Evropiane të Mbrojtjes së të Dhënave Personale Posta Shqiptare emetoi një pullë postare për ta shënuar atë në kujtesën e përdoruesve, vepër e piktorit Artion Baboçi. Shqipëria ratifikoi në vitin 2004 Konventën 108 të Këshillit të Europës dhe Protokollin Shtesë “Për mbrojtjen e individëve në lidhje me përpunimin automatik të të dhënave personale” 28 Janari është ditë europiane e Mbrojtjes së të dhënave personale, por ajo njihet tashmë në shkallë botërore, edhe jashtë Europës, si Dita e Privatësisë.